CELEX: 52014XG0614(05)
Language: hu
Date: 2014-05-20
Title: A Tanács következtetései ( 2014. május 20. ) a hatékony tanárképzésről

14.6.2014   
            
            
               HU
            
            
               Az Európai Unió Hivatalos Lapja
            
            
               C 183/22
            
         A Tanács következtetései (2014. május 20.) a hatékony tanárképzésről (1)
   
   2014/C 183/05
   AZ EURÓPAI UNIÓ TANÁCSA,
   EMLÉKEZTETVE A KÉRDÉSNEK AZ E KÖVETKEZTETÉSEK MELLÉKLETÉBEN FELVÁZOLT SZAKPOLITIKAI HÁTTERÉRE,
   ÚGY ÍTÉLI MEG, HOGY:
   
               1.
            
            
               Széles körben elismert, hogy a színvonalas oktatás a sikeres tanulási eredmények elérésének egyik kulcsfontosságú tényezője, mivel általa a tanulók elsajátíthatják azokat az ismereteket, készségeket, attitűdöket és értékeket, amelyekre szükségük van ahhoz, hogy kibontakoztassák a bennük rejlő lehetőségeket mind egyénenként, mind a társadalom aktív tagjaiként és munkaerőként;
            
         
               2.
            
            
               Gyorsan változó világunkban a tanárok szerepe is változik, akárcsak a velük szemben támasztott elvárások; a tanárokat kihívások elé állítják mind az új készségek iránti igények, mind pedig a technológia gyors fejlődése és az egyre növekvő társadalmi és kulturális sokféleség, csakúgy mint az az igény, hogy az oktatás egyénre szabottabb és a sajátos tanulási igényeknek megfelelő legyen;
            
         
               3.
            
            
               A tanárképzést végző oktatóknak kulcsszerepe van a tanári munka színvonalának megőrzésében és fejlesztésében. A tanári alapképzés magas színvonala, a pályakezdők támogatása („betanítás”) és a szakmai továbbképzés mind fontos tényezők abban, hogy a tanári hivatást az arra alkalmas jelöltek válasszák, valamint hogy a tanárok megszerezzék és megőrizzék azokat a kompetenciákat, amelyekre napjainkban az eredményes tanításhoz szükségük van;
            
         
               4.
            
            
               A tanárképző programok és a felvételi eljárások tökéletesítéséhez előzetesen meg kell határozni, hogy a tanároknak pályafutásuk különböző szakaszaiban milyen szakmai kompetenciákkal kell rendelkezniük. A magasabb minőségi elvárások kialakításához felhasználhatók a szakmai kompetenciákat rendszerező olyan keretrendszerek, amelyek meghatározzák, hogy a tanároknak – a szakképzés és a felnőttoktatás területét is ideértve – milyen ismeretekkel, készségekkel és attitűdökkel kell rendelkezniük, illetve milyeneket kell megszerezniük. Ezek a keretrendszerek hasznosak lehetnek a tanárképzést végző oktatók számára is, akik felkészítik a tanárokat feladataik ellátására;
            
         ELISMERI, HOGY:
   
               1.
            
            
               Nem ritka jelenség, hogy a pályakezdő tanárok idő előtt elhagyják a szakmát, ami mind az érintett egyének, mind a rendszer egésze számára komoly veszteséget jelenthet. Ennek orvoslására megoldást jelenthet, ha az olyan tanári alapképzési programokhoz, amelyek már a kezdetektől megfelelő felkészítést nyújtanak, betanítás és mentorálás kapcsolódik, valamint ha nagyobb figyelmet kap a tanárok egyéni jólléte és jó szakmai közérzete;
            
         
               2.
            
            
               A tanárképzést a szakma vonzerejének és színvonalának növelésére irányuló szélesebb körű szakpolitikai célkitűzés szerves részeként kell tekinteni. Ez megfelelő kiválasztási, felvételi és megtartási politikákat, hatékony tanári alapképzést, a pályakezdők támogatását, a tanárok pályafutását végigkísérő tanulást és továbbképzést, pedagógiai visszajelzést és tanári ösztönzést kíván;
            
         
               3.
            
            
               A tanárképző programoknak – mind a pályakezdés előtt álló leendő tanároknak szóló, mind a gyakorló tanároknak szóló, szakmai továbbképzés keretében tartott programoknak – kellően rugalmasnak kell lenniük ahhoz, hogy alkalmazkodni tudjanak a tanítás és a tanulás terén zajló változásokhoz. Meríteniük kell a tanárok saját tapasztalataiból, és törekedniük kell a tudományágakon átívelő és kollaboratív szemléletmód előmozdítására, hogy az oktatási intézmények és a tanárok a munkájuk részének tekintsék az érdekelt felekkel – úgymint kollégákkal, szülőkkel és munkáltatókkal – való együttműködést;
            
         
               4.
            
            
               A digitális tanulási eszközök és a nyitott oktatási segédanyagok kínálatának gyors bővülése is szükségessé teszi, hogy a tanárok kellően értsék azok működését, hogy kifejleszthessék a szükséges digitális kompetenciákat, és a tanítás során hatékonyan és célzottan bevethessék azokat. Ezeknek az új eszközöknek abban is szerepük lehet, hogy megvalósuljon a színvonalas oktatáshoz való egyenlő hozzáférés;
            
         EGYETÉRT ABBAN, HOGY:
   
               1.
            
            
               A tanári alapképzésnek fel kell vérteznie a leendő tanárokat azokkal az alapkompetenciákkal, amelyek a magas színvonalú tanításhoz szükségesek, valamint ki kell alakítania bennük a késztetést, hogy egész pályafutásuk során új kompetenciákat szerezzenek, illetve a meglévőket naprakésszé tegyék. Az egyes tagállamok sajátosságainak messzemenő figyelembevétele mellett, a tanári alapképzésnek nemcsak a tárgyi tudásra és a pedagógiai kompetenciákra, illetve az alapképzés alatt végzett gyakorlótanításokra kell kiterjednie, hanem ösztönöznie kell a leendő tanárokat az önreflexióra és az együttműködésen alapuló munkára, a multikulturális összetételű osztályokhoz való alkalmazkodásra és a vezetői szerepek elfogadására;
            
         
               2.
            
            
               A tanárképző programok keretében több figyelmet kellene fordítani többek között azokra a hatékony módszerekre, amelyek segítenek a tanulóknak egyrészt az olyan transzverzális kompetenciák elsajátításában, mint a digitális jártasság, a tanulási technikák elsajátítása, a vállalkozói készség, valamint a kreatív és a kritikus gondolkodás, másrészt pedig a nyelvi kompetenciák erősítésében. Emellett figyelmet kell fordítani arra, hogy hogyan lehet hatékonyan támogatni a tanulók különböző csoportjait, többek között a sajátos igényű tanulókat és/vagy a hátrányos helyzetű tanulókat.
            
         
               3.
            
            
               A tanári alapképzésnek hasznára válna, ha minőségbiztosítási intézkedéseket és rendszeres felülvizsgálatokat vezetnének be, melyek keretében a hangsúly a kívánt tanulási eredmények elérésén, a gyakorlati tapasztalatszerzés minőségén és megfelelő időtartamán, valamint a tananyag relevanciájának biztosításán lenne.
            
         
               4.
            
            
               Megerősítve a tanári alapképzést végző felsőoktatási intézmények szerepét, azokat olyan központokká lehetne átformálni, amelyek tanárokat és tanárképzést végző oktatókat egyaránt oktatnak, valamint kutatásokat végeznek a tanári kompetenciafejlesztés és a hatékony tanítási és tanulási módszerek területén.
            
         
               5.
            
            
               A tanárképzést végzők és az oktatási intézmények közötti, valamint a munkaerőpiac és az adott közösség képviselőivel folytatott párbeszéd és partnerség új látásmóddal és ötletekkel szolgálhat a tanárképző programok kidolgozásához és végrehajtásához. Az ilyen partnerségek hozzájárulhatnak ahhoz is, hogy koordináltabb megközelítés alakuljon ki a képesítésekkel, a kompetenciákra vonatkozó előírásokkal és az azoknak megfelelő képzéssel kapcsolatban, különösen a szakképzés és a felnőttképzés területén.
            
         
               6.
            
            
               Mind a tanári alapképzésnek, mind a tanárok szakmai továbbképzésének megbízható pedagógiai kutatásokon kell alapulniuk, és a szakmai közösségeken, az online tanuláson és a társaktól való tanuláson alapuló felnőttoktatási módszereket kell alkalmazniuk. A tanárok számára rendszeres lehetőséget kell biztosítani arra, hogy naprakésszé tegyék tárgyi tudásukat, valamint támogatásban és képzésben részesüljenek a hatékony és innovatív – többek között az új technológiákon alapuló – tanítási módszerek terén;
            
         KELLŐKÉPPEN FIGYELEMBE VÉVE A SZUBSZIDIARITÁS ELVÉT ÉS AZ INTÉZMÉNYI AUTONÓMIÁT, FELKÉRI A TAGÁLLAMOKAT, HOGY A NEMZETI SAJÁTOSSÁGOKKAL ÖSSZHANGBAN:
   
               1.
            
            
               Törekedjenek annak biztosítására, hogy a tanári alapképzési programok megadják a lehetőséget a leendő tanárok számára az összes olyan lényeges kompetencia elsajátítására, amely a sikeres pályakezdéshez elengedhetetlen;
            
         
               2.
            
            
               Segítsék elő a tanári hivatásra vonatkozó olyan átfogó szakmai kompetencia-keretrendszerek (2) kidolgozását, amelyek rögzítik, hogy a tanároknak milyen kompetenciákkal és kvalitásokkal kell rendelkezniük pályafutásuk különböző szakaszaiban, illetve különböző tanítási helyzetekben. E keretrendszereknek kellően rugalmasnak kell lenniük ahhoz, hogy alkalmazkodni tudjanak a változó igényekhez, és azokat az érdekelt felekkel együttműködésben kell kidolgozni;
            
         
               3.
            
            
               Hasonlóképpen, segítsék elő a tanárképzést végző oktatókra vonatkozó, a szükséges kompetenciákat rögzítő szakmai kompetencia-keretrendszerek kidolgozását, emellett erősítsék meg az együttműködést és a gyakorlatok társak közötti cseréjét, valamint fejlesszék például a pályakezdő tanárok iskolaalapú mentorálásának területét;
            
         
               4.
            
            
               Térképezzék fel mélyebben, hogy milyen lehetőségeket kínál, ha a tanárképző programok kialakításában az érdekeltek széles köre részt vesz megerősített együttműködés, partnerség és hálózatépítés formájában;
            
         
               5.
            
            
               Támogassák a hatékony digitális tanítást és tanulást azzal, hogy naprakész tanárképző programokon és a minőségi nyitott oktatási segédanyagokhoz való jobb hozzáférésen és azok eredményesebb használatán keresztül biztosítják, hogy maguk a tanárképzést végző oktatók és a tanárok is elsajátítsák a digitális jártasság kellő szintjét és megtanulják, hogyan segítsenek a diákoknak a digitális források megfontolt és biztonságos használatában, és hogyan irányítsák jobban az egyéni tanulási folyamatokat;
            
         
               6.
            
            
               Aknázzák ki az uniós eszközök, például az Erasmus+ program és adott esetben az Európai Szociális Alap nyújtotta finanszírozási lehetőségeket a következők céljára:
               
                           i.
                        
                        
                           a tagállamok arra irányuló szakpolitikáinak támogatása, hogy a tanári alapképzésnek és a tanárok szakmai továbbképzésének a minőségét javítsák, valamint
                        
                     
                           ii.
                        
                        
                           a leendő tanárok, a tanári személyzet és a tanárképzést végző oktatók mobilitásának előmozdítása, továbbá a tanárképzés terén a stratégiai partnerségek, a szakpolitikai kísérletek és az előretekintő projektek ösztönzése, különösen az új módszerek tesztelésének és a kompetencia-keretrendszerek gyakorlatba való átültetésének lehetővé tétele érdekében;
                        
                     
         FELKÉRI A TAGÁLLAMOKAT ÉS A BIZOTTSÁGOT, HOGY:
   
               1.
            
            
               A nyitott koordinációs módszer keretein belül a lehető legjobban használják ki az Oktatás és képzés 2020 struktúráit a tényeken alapuló szakpolitikai döntéshozatal erősítése, valamint a sikeres szakpolitikai gyakorlat kialakítása és megismertetése érdekében a következők tekintetében:
               
                           —
                        
                        
                           hatékony tanárképző programok, melyek a tanári alapképzésre összpontosítanak és foglalkoznak a tanítás együttműködésen alapuló megközelítésének kérdésével,
                        
                     
                           —
                        
                        
                           a vállalati szakoktatók szakmai fejlődése, tekintettel jelentős szerepükre a magas színvonalú tanulószerződéses gyakorlati képzések nyújtásában és egyéb munkaalapú tanulási módszerek átadásában,
                        
                     
                           —
                        
                        
                           a tanárképzési tantervek relevanciájának javítása, valamint a tanárok és oktatók szakmai készségeinek erősítése, adott esetben a munkáltatókkal – többek között vállalatokkal – való szorosabb együttműködés révén;
                        
                     
         
               2.
            
            
               Hasznosítsák a témába vágó tanulmányok és felmérések – például a TALIS (3) – eredményeit, hogy tekintetbe tudják venni a tanárok és az oktatási-nevelési intézményvezetők tanárképzésre vonatkozó nézeteit és véleményét a szakpolitika formálásában;
            
         
               3.
            
            
               Határozzanak meg – kutatások útján – olyan példaértékű, valóban hatékony módszereket és gyakorlatokat, amelyekkel a tanárok segíteni tudnak a diákoknak abban, hogy a mai többdimenziós tanulási környezetben hatékonyan tanuljanak;
            
         FELKÉRI A BIZOTTSÁGOT, HOGY:
   
               1.
            
            
               Építsen ki tanári közösségeket – különös tekintettel a leendő és az újonnan felvett tanárokra – a tanárok számára létrehozott már meglévő európai platformok (pl. eTwinning) segítségével annak érdekében, hogy továbbfejlesszék a tanítási módszerekkel kapcsolatos, társak közötti uniós szintű együttműködést;
            
         
               2.
            
            
               Támogassa az olyan partnerek, hálózatok és szervezetek közötti együttműködést, amelyek tapasztalatuk és a know-how átadásával segítséget tudnak nyújtani a hatékony tanárképző programok megtervezéséhez, különös tekintettel az alapképzési programokra.
            
         
      (1)  E szöveg alkalmazásában a tanár kifejezés magában foglalja az iskolai tanárokat, szakiskolai tanárokat és oktatókat, valamint a felnőttoktatókat is.
   A tanárképzést végző oktató kifejezés mindazokat magában foglalja, akik tevékenyen hozzájárulnak a tanárszakos hallgatók és a tanárok formális tanulásához, mind a tanári alapképzés, mind a szakmai továbbképzés szintjén.
   
      (2)  A tanárok szakmai fejlődésével foglalkozó korábbi tematikus munkacsoport 2013. júliusi jelentése alapján (A tanári kompetenciafejlesztés támogatása a jobb tanulási eredményekért).
   
      (3)  Az OECD nemzetközi felmérése a tanításról és a tanulásról.
   
      MELLÉKLET
      
         Szakpolitikai háttér
      
      
                  1.
               
               
                  Az Európai Unió működéséről szóló szerződés 165. és 166. cikke.
               
            
                  2.
               
               
                  Az Európai Parlament és a Tanács 2006. december 18-i ajánlása az egész életen át tartó tanuláshoz szükséges kulcskompetenciákról (1).
               
            
                  3.
               
               
                  A Tanács és a tagállamok kormányainak a Tanács keretében ülésező képviselői által elfogadott 2007. november 15-i következtetések a tanárképzés minőségének javításáról (2).
               
            
                  4.
               
               
                  A Tanács 2009. május 12-i következtetései az oktatás és képzés terén folytatott európai együttműködés 2020-ig terjedő időszakra vonatkozó stratégiai keretrendszerének („Oktatás és képzés 2020”) létrehozásáról.
               
            
                  5.
               
               
                  A Tanács 2009. november 26-i következtetései a tanárok és az iskolavezetők szakmai továbbképzéséről (3).
               
            
                  6.
               
               
                  A 2010. december 7-i bruges-i közlemény, és a Tanács és a tagállamok kormányainak a Tanács keretében ülésező képviselői által elfogadott következtetések a szakoktatás és szakképzés területén való fokozott európai együttműködés 2011–2020-as időszakra vonatkozó prioritásairól (4).
               
            
                  7.
               
               
                  A Tanács 2011. november 28-i állásfoglalása a felnőttkori tanulásra vonatkozó megújított európai cselekvési programról (5).
               
            
                  8.
               
               
                  A Tanács 2012. november 26-i következtetései az oktatás és a képzés szerepéről az Európa 2020 stratégiában – az oktatás és a képzés hozzájárulása a gazdasági fellendüléshez, a növekedéshez és a foglalkoztatáshoz (6).
               
            
                  9.
               
               
                  A Tanács 2013. február 15-i következtetései a „Gondoljuk újra az oktatást: beruházás a készségekbe a jobb társadalmi-gazdasági eredmények érdekében” című bizottsági közleményre és a 2013. évi éves növekedési jelentésre adott válaszként megfogalmazott, az oktatásba és a képzésbe irányuló beruházásról (7).
               
            
                  10.
               
               
                  A Tanács 2013. november 25-i következtetései a hatékony oktatásügyi vezetésről (8).
               
            
                  11.
               
               
                  Az Európai Parlament és a Tanács 2013. december 11-i 1288/2013/EU rendelete az „Erasmus+” elnevezésű uniós oktatási, képzési, ifjúsági és sportprogram létrehozásáról (9).
               
            
                  12.
               
               
                  A Tanács 2014. február 24-i következtetései a készségek terén eszközölt beruházásokat szolgáló hatékony és innovatív oktatásról és képzésről – a 2014. évi európai szemeszter támogatásáról (10).
               
            
         Egyéb háttér
      
      
                  1.
               
               
                  A Bizottság 2012. november 20-i„Gondoljuk újra az oktatást: beruházás a készségekbe a jobb társadalmi-gazdasági eredmények érdekében” című közleménye.
               
            
                  2.
               
               
                  Az Eurydice 2013. évi jelentése az európai tanárokra és nevelési-oktatási intézményvezetőkre vonatkozó legfőbb adatokról (Key Data on Teachers and School Leaders in Europe).
               
            
         (1)  HL L 394., 2006.12.30., 10. o.
      
      
         (2)  HL C 300., 2007.12.12., 6. o.
      
      
         (3)  HL C 302., 2009.12.12., 6. o.
      
      
         (4)  HL C 324., 2010.12.1., 5. o.
      
      
         (5)  HL C 372., 2011.12.20., 1. o.
      
      
         (6)  HL C 393., 2012.12.19., 5. o.
      
      
         (7)  HL C 64., 2013.3.5., 5. o.
      
      
         (8)  HL C 30., 2014.2.1., 2. o.
      
      
         (9)  HL L 347., 2013.12.20., 50. o.
      
      
         (10)  HL C 62., 2014.3.4., 4. o.